একবার এক গ্রামে পেয়ে গেলাম টোনাটুনির মতো দুই বুড়োবুড়িকে। সূর্যটা তখন একটু পশ্চিমে হেলে পড়ছে। মাটির ঘর। দাওয়ায় চেয়ারে বসে রোদ পোহাচ্ছিলেন বৃদ্ধ। উঠানে বসে বৃদ্ধা টুকটাক কাজ করছিলেন। পলকেই সব কিছু মনে ধরে গেল আমাদের। প্রিয়ক আর শাওন পালা করে তাঁদের নানাভাবে বসিয়ে নানা ফ্রেম নিলেন। কিছুক্ষণ পরে প্রিয়কের তোলা দেখে শাওনের আবার তার ফ্রেম কপি করার সাধ জাগল। ততক্ষণে প্রিয়কের মাথায় ঢুকেছে নতুন আরেক ফ্রেম। শাওনের শেষ হতে না হতেই, তিনি বুড়োবুড়িকে বাড়ির বাইরের দেয়ালের সামনে সেই কাঙ্ক্ষিত স্থানে বসিয়ে আবার শাটার চাপা শুরু করেছেন। সেই জায়গা দেখে শাওনের আক্কেল গুড়ুম। তার মনে হলো, আরে এই জায়গাটাই তো খুঁজছিলাম এতক্ষণ! ব্যস, শুরু হয়ে গেল বুড়োবুড়িকে সামনে রেখে ছবি তোলার জন্য দুজনের গুঁতোগুঁতি। এদিকে পোজ দেওয়া বাদ দিয়ে বুড়োবুড়ি হাঁ। ছবি তুলতে গেলে শাওন আর প্রিয়কের এমন খুনসুটি হয়ে দাঁড়াল নিয়মিত ঘটনা। কতবার কত জায়গায় যে এমন হতো, হিসাব নেই! শেষমেশ দেখা যেত সবচেয়ে ভালো ছবিটা তুলেছে প্রিয়ক-ই।